Fantomi (muzička grupa)

**Fantomi** su rock sastav iz Zagreba, osnovan 1988. godine.

Objavili su jedan singl "Beba bebica"/"Da, da da" (1989.), tri studijska albuma *[[Veliki odmor]]* (1990.), *[[Sretan Rođendan (album)|Sretan rođendan]]* (1992.) i *[[Planet majmuna (album)|Planet majmuna]]* (1993.), te pod imenom **Robert & Fantomi** *[[Greatest Hits (album sastava Fantomi)|Greatest Hits]]* (1996.) i *[[Iza zatvorenih vrata]]* (1998.). Nakon što su objavili album *Planet majmuna*, iduće 1994. godine Fantomi prestaju s radom, a od bivših članova osnivaju se sastavi Robert i Fantomi, te Fantomi II, ali niti jedna se nije duže zadržala na glazbenoj sceni.

U pet godina svoga djelovanja sastav Fantomi nametnuli su svoj glazbeni stil koji se sastojao od pop glazbe oslonjene na rock izvođače pedesetih godina. Aranžmani i tekstovi bili su prilagođeni slušateljstvu od sedam do sedamdeset i sedam godina.

## Povijest sastava
Nakon što se sastav Voodoo Cats raspao, Fantome su u Zagrebu 1988. godine osnovali Krešimir Mišak (gitara), Danko Stefanović (bas gitara) i Robert Mareković (vokal), a nedugo nakon toga pridružili su im se Bruno Perović (bubnjevi) i Bruno Gracin (gitara).

U ovoj postavi često nastupaju po zagrebačkim klubovima, gdje u jednom od njih upoznaju Željka Tutunovića, koji nakon toga postaje njihov menadžer. Ovom suradnjom postigli su objavljivanje svog prvog singla "Beba bebica"/"Da, da, da", kojeg 1989. godine objavljuje diskografska kuća Jugoton. Singl je bio dobra najava za nadolazeći studijski album. Svoj prvijenac objavljuju 1990. godine pod nazivom *[[Veliki odmor]]*. Albumom se predstavljaju u jednom simpatičnom pop stilu s pjevnim i lakopamtljivim skladbama, koje su uglavnom bile prilagođene i namijenjene mlađoj rock publici. Vrlo brzo postaju popularni sastav koji se često može vidjeti u medijima, međutim dolazi do neslaganja među članovima te se pokreće sudski spor oko imena *Fantomi*. Spor završava izvansudskim dogovorom gdje sastav napušta bubnjar Bruno Perović, a ostali nastavljaju djelovati pod starim imenom, *Fantomi*. Perović nakratko osniva sastav pod imenom *Novi Fantomi* u kojemu je pjevao Sandi Cenov, tako da u tom periodu nastupaju dvije skupine koje su popularnost stekle imenom *Fantomi*.

Za vrijeme Domovinskog rata 1991. godine, Fantomi djeluju s ostalim hrvatskim glazbenicima u dobrotvornim akcijama, održavajući veliki broj dobrotvornih koncerata.

U proljeće 1992. godine izdaju svoj sljedeći studijski album *[[Sretan Rođendan (album)|Sretan rođendan]]* na kojemu se nalaze obrade božićnih skladbi Shakin' Stevensa. Nakon što je album objavljen održavaju niz koncerata, a samo u prvoj polovici 1993. godine nastupili su preko 160 puta. Iste godine objavljuju i svoj treći album *[[Planeta majmuna (album)|Planeta majmuna]]*. Za skladbu "Irena, laku noć" snimaju video uradak, koji je bio odlično primljen kod publike.

Pojavljuju se na Zagrebfestu '93., gdje zajedno s Vlatkom Pokos izvode skladbu "Ljubi, ljubi me".

## Robert & Fantomi
Godine 1998. pod nazivom Robert & Fantomi, objavljuju album *[[Iza zatvorenih vrata]]*. Postavu sastava činili su Robert Mareković (vokal), Saša Sokolovski (bubnjevi), Dražen Vuksan (bas gitara), Darko Matko (gitara) i Dragoljub Zečević (klavijature, harmonika). Na albumu se nalazi ukupno deset skladbi, od kojih se posebno ističe obrada stare uspješnice u dvije verzije "Jabuke i trešnje", uz gostovanje legendarnog Ive Robića. Između ostalih autora, skladbe na albumu potpisuju Alka Vuica, Boris Novković, Zlatko Arslanagić i Davor Viduka. Materijal je tijekom ožujka i travnja 1998. godine sniman i miksan u studiju Croatia Records, od strane producenta Hrvoja Hegedušića i Duška Mandića.

## Fantomi II
Druga frakcija grupe nakon razlaza s Marekovićem 1994. osniva novi bend pod nazivom *Fantomi II* kojem su uz stare prokušane članove gitarista Krešimira Mišaka i basista Danka Stefanovića priključuju novopridošli članovi Tristan Karas (vokal i gitara) i Branko Trajkov (bubnjevi). Ta postava snimila je 1995. godine album ''Lice'', njihov prvi i pokazalo se jedini album u produkciji Žarka Fabeka pod etiketom diskografske kuće ''Crno-bijeli svijet''. 
  
## Diskografija
;Albumi
* 1990. - *[[Veliki odmor]]* (Jugoton)
* 1992. - *[[Sretan Rođendan (album)|Sretan rođendan]]* (Croatia Records)
* 1993. - *[[Planet majmuna (album)|Planet majmuna]]* (Orfej)
* 1995. - *[[Lice (album)|Lice]]* - Fantomi II (Crno-bijeli svijet)
* 1998. - *[[Iza zatvorenih vrata]]* - Robert & Fantomi (Croatia Records)
;Singlovi
* 1989. - "Beba bebica"/"Da, da, da" (samostalno izdanje)

## Izvori